Ди къуэш республикэхэм
Аббас Мэхьмуд поплъэ
Къэрэшей-Шэрджэс. Палестинэм и унафэщI Аббас Мэхьмуд республикэм щыпоплъэ.
Палестинэм нэгъабэ ООН-м къэрал-кIэлыплъакIуэ статус щигъуэтащ икIи абы и ужькIэ иджы япэу Урысейм къэкIуащ Аббас Мэхьмуд. НэхъапэIуэкIэ ар щыIащ ди къэралым и щIыналъэ зыбжанэм.
Мы гъэм гъатхэпэм и 4-м КъШР-м и Iэтащхьэ Темрезов Рашид Черкесск щыIущIащ Палестинэм и полномочнэ лIыкIуэ Фаед Мустэфа. Абы щыгъуэ лъэныкъуэхэр тепсэлъыхьащ Палестинэмрэ Урысеймрэ я зэпыщIэныгъэхэм япкъ иткIэ зэрызэдэлэжьэну унэтIыныгъэхэм.
Хуабэщхэр яухуэнущ
КъШР-м и Правительствэм и мурадщ «Южный» агрокомбинатым хадэхэкIхэмрэ удз гъагъэхэмрэ щелэжьыным зригъэубгъуну. Республикэм и правительствэм и япэ вице-премьер Байчоров Эльдар зэрыжиIамкIэ, а социальнэ проектым цIыхухэр лэжьыгъэ IэнатIэкIэ къызэригъэпэщынущ икIи щIыпIэ бюджетым хэхъуэ къритынущ.
Республикэм щызэхалъхьа программэм ипкъ иткIэ хуабэщхэр ухуэным, абыхэм газрэ электрокъарууэ трагъэкIуадэ мылъкум и процент 20-м хуэкIуэну субсидиехэр мэкъумэшыщIэхэм иратынущ.
Илъэси 160-рэ ирокъу
Адыгей. Адыгэ тхыбзэм и махуэм теухуа Iуэхугъуэхэр республикэм и къалащхьэ Мейкъуапэ щекIуэкIащ. Адыгэхэм тхыбзэ яIэ зэрыхъурэ илъэси 160-рэ зэрырикъум теухуа пэкIукIэ зэхыхьэр къыщIадзащ. АдэкIэ егъэджакIуэхэм, еджакIуэхэм, жылагъуэ зэгухьэныгъэхэм, Нэхъыжьхэм я советым я лIыкIуэхэм «Адыгэбзэ псалъалъэр» къыдэзыгъэкIа Бырсей Умар и фэеплъым удз гъэгъахэр тралъхьащ.
Лъэпкъ театрым и щIыхьэпIэм деж адыгэ джэгу щызэхаублащ, и кIуэцIым махуэшхуэ концерт щекIуэкIащ. «Илъэс къэс нэхъыбэ мэхъу сабий садхэм, школхэм, еджапIэ нэхъыщхьэхэм, IэщIагъэ щызрагъэгъуэт еджапIэхэм адыгэбзэмрэ адыгэ литературэмрэ щызыджхэр. Адыгейм и лъэпкъхэм я бзэр, тхыдэр, щэнхабзэр, хабзэр зыхъумэну щыIэр тхыбзэрщ икIи къэрал властым и органхэм, лъэпкъыбэ щIыналъэм щыпсэухэм абы гулъытэ хэха хуащIыпхъэщ», — къызэхуэсахэм защыхуигъазэм къыхигъэщащ республикэм и Iэтащхьэ ТхьэкIушынэ Аслъэнджэрий .
Зи школ кIуэгъуэ мыхъуахэр зэкIуалIэ IуэхущIапIэ 42-м республикэм щыкъэралыбзэ урысыбзэмрэ адыгэбзэмкIэ цIыкIухэм щадолажьэ.
УЭРДОКЪУЭ Женя.
